钦定古今图书集成/明伦汇编/闺媛典/第003卷 > 明仁孝文皇后内训 > 《睦亲章第十七》
## 钦定古今图书集成/明伦汇编/闺媛典/第003卷 > 明仁孝文皇后内训 > 《睦亲章第十七》

仁者无不爱也。亲疏内外，有本末焉。一家之亲，近之
为兄弟，远之为宗族，则同乎一源矣。若夫娣姒姑姊
妹，亲之至近者矣，宜无所不用其情。夫木不荣于干，
不能以达支；火不灼于中，不能以照外。是以施仁必
先睦亲，睦亲之务，必有内助。一源之出，本无异情，间
以异姓，乃生乖别。《书》云：“惇睦九族。”《诗》云：“宜其家。”人主
“乎内”者，体君子之心，重源本之义，敦《𫠆弁》之德，广《行
苇》之风，仁恕宽厚，敷洽惠施，不忘小善，不记小过，录
小善则大义明，略小过则谗慝息，谗慝息则亲爱全，
亲爱全则恩义备矣。疏戚之际，蔼然和乐。由是推之，
内和而外和，一家和而一国和，一国和而天下和矣。
可不重哉！